అందుబాటులోకి 1955 సేవలు
- కాల్‌డ్రాప్‌ సమస్యల
- ఫిర్యాదులకు వెసులుబాటు
న్యూఢిల్లీ: కాల్‌డ్రాప్‌ సమస్యల పరిష్కారానికి గాను టెలికాం సంస్థలు వచ్చే మార్చి నాటికి దాదాపు 1,50,000 టవర్లను ఏర్పాటు చేయనున్నట్లు టెలికాం శాఖ వెల్లడించింది. కాల్‌డ్రాప్‌ సమస్య పరిష్కారానికి గాను టెలికాం సంస్థలు జూన్‌- అక్టోబరు మధ్య కాలంలో దాదాపు 1,30,000 ట్రాన్స్‌ రిసీవర్‌ స్టేషన్లను (బీటీఎస్‌లను) ఏర్పాటు చేసినట్లుగా ప్రభుత్వం ఒక ప్రకటనలో తెలిపింది. దీనికి అదనంగా మార్చి నాటికి మరో లక్షన్నర టవర్లను ఏర్పాటు చేయనున్నట్లుగా బుధవారం వెల్లడించింది. కాల్‌ డ్రాప్‌ సమస్య గురించి వినియోగదారుల నుంచే నేరుగా సమాచారాన్ని సేకరించేందుకు గాను టెలికాం శాఖ దేశ వ్యాప్తంగా వివిధ రాష్ట్రాలలో 'ఇంటిగ్రేటెట్‌ వాయిస్‌ రెస్పాన్స్‌ సిస్టమ్‌' (ఐవీఆర్‌ఎస్‌) వ్యవస్థను అందుబాటులోకి తీసుకువచ్చినట్లుగా తెలిపింది. వీటిని త్వరలోనే దేశ వ్యాప్తంగా విస్తరించనున్నట్లుగా కమ్యూనికేషన్ల శాఖ మంత్రి మనోజ్‌ సిన్హా తెలిపారు. మొదటి దీని కాల్‌డ్రాప్‌ వివరాల సేకరణకు ఉపయోగించనున్నట్లుగా తెలిపారు. తరువాత కాలంలో ఈ విధానం ద్వారా టెలికాం సేవల నాణ్యత విషయాల్ని తెలుసుకోనున్నట్లుగా వివరించారు. 1955 టోల్‌ ఫ్రీ నంబర్‌పై వినియోగదారులు ఫిర్యాదులు చేయడం లేదా చిన్న ఎస్‌ఎంఎస్‌ ద్వారా తమ సమస్యలను తెలుపవచ్చునని వివరించారు. ఇక వినియోగదారుల అందించే సమాచారాన్ని టీఎస్‌పీతో కలిసి సమస్యత్మాక ప్రాంతాలను గుర్తించి తగు చర్యలు తీసుకోవడంతో పాటు మెరుగైన మొబైల్‌ నెట్‌వర్క్‌ సేవల కోసం కృషి చేస్తారని ఆయన తెలిపారు.
మీ స్నేహితులకు రికమెండ్ చెయ్యండి